text: L'Espanyol comença a rodar | Futfem.cat
  L'estada a la Vall d'Aran obre la pretemporada de les blanc-i-blaves
  L'Espanyol ja es troba immers de ple a la pretemporada. El conjunt dirigit per Joan Bacardit es troba concentrat a la Vall d'Aran on té previst exercitar-se fins al dimecres 1 d'agost. Les jugadores van passar les proves físiques i mèdiques pertinents el passat dia 25 de juliol posant-se a punt per a la primera fase de la pretemporada.
  L'estada a la Vall d'Aran servirà com a primera presa de contacte de les noves incorporacions de l'equip: Anna Torrodà (Barça B), Alvarado (Boyacá), Paula Moreno (Betis), Guehai (Levante), Ainhoa López (Zaragoza) i la retornada Elba Vergés (Soyaux-Charente), a més de les tres futbolistes que han fet el salt des del filial –Julve, Llompart i Solà-.
  A partir d'aquest dimecres, l'equip tornarà a casa per continuar amb la preparació a la Ciutat Esportiva. Les blanc-i-blaves tenen definits ja alguns partits amistosos, començant pel desplaçament a Tenerife els dies 11 i 12 d'agost, quan s'enfrontaran al Granadilla i al Las Palmas. El següent cap de setmana (18-19 agost) l'equip viatjarà al País Valencià, on jugarà contra Valencia i Levante.
  Amb aquests quatre amistosos, l'Espanyol afrontarà la fase final de la Copa Catalunya que l'enfrontarà a l'AEM en semifinals els 24 d'agost. En cas de superar el partit la final serà contra el vencedor de l'altre aparellament entre el Pardinyes i el Barça.
  El conjunt 'perico' encara disputarà un parell d'amistosos més el primer cap de setmana del setembre –contra equips encara per definir- i començarà la Lliga el 9 de setembre a la Dani Jarque contra el Betis.